

PROJEKTS uz 10.02.2025.

vēlamais datums izskatīšanai domes sēdē: Finanšu komitejā 19.02.2025.

domē: 27.02.2025.

sagatavotājs: Inga Pērkone

ziņotājs: Inga Pērkone

 LĒMUMS

Ādažos, Ādažu novadā

2025. gada 27. februārī **Nr.**«DOKREGNUMURS»

**Par projekta “Blusu kroga atjaunošanas projekta 1. kārta” pieteikumu**

2025. gada 6. martā uzsāksies biedrības “Jūras Zeme” izsludinātā atklāta konkursa projektu iesniegumu pieņemšanas 2. kārta – Eiropas Jūrlietu, zvejniecības un akvakultūras fonda (turpmāk – EJZAF) pasākumā “Sabiedrības virzītas vietējās attīstības stratēģiju īstenošana” (U31421). Projektu iesniegšanas termiņš ir līdz 2025. gada 4. aprīlim. Projektu iesniegumi jāiesniedz Lauku atbalsta dienesta (turpmāk – LAD) Elektroniskās pieteikšanās sistēmā. Rīcībā EJZAF M4.1. “Zvejas vai jūras kultūras mantojuma saglabāšanas un izmantošanas iniciatīvas” (turpmāk – EJZAF M4.1.) pieejamais finansējums 340 000,00 *eiro* apmērā.

Rīcībā EJZAF M4.1. attiecināmās izmaksas:

* jaunu pamatlīdzekļu un programmu nodrošinājuma iegāde un uzstādīšana, kā arī muzeja eksponātu atjaunošana;
* jaunas būvniecības, pārbūves, ierīkošanas, novietošanas un atjaunošanas izmaksas;
* jaunu būvmateriālu iegādes izmaksas;
* digitālo risinājumu un digitālo pakalpojumu izveide;
* ar preces vai pakalpojuma publicitāti saistīti izdevumi;
* atjaunojamās vai atjaunīgās elektroenerģijas ražošanai atbalsta saņēmēja pašpatēriņam paredzētās tehnikas, iekārtu un aprīkojuma izmaksas;
* projekta iesnieguma sagatavošanas attiecināmās izmaksas;
* izmaksas darbinieka apmācībai vai darba braucienam vai komandējumam.

Pašvaldības Projektu uzraudzības komisija š.g. 20. janvārī un 17. februārī izskatīja jautājumu par iespējamajiem projektiem biedrības “Jūras Zeme” 2. kārtas konkursā un atbalstīja projekta “Blusu kroga atjaunošanas projekta 1. kārta” (turpmāk – Projekts) īstenošanu Carnikavas ciemā, Carnikavas pagastā, Ādažu novadā. Balstoties uz pašvaldība aicinājumu noskaidrot iedzīvotāju viedokli par Projekta aktualitāti, 17. februārī saņemta Carnikavas pagasta iedzīvotāju padomes vēstule par veiktās aptaujas rezultātiem un atbalstu Projekta īstenošanai (pašvaldībā reģistrēta ar Nr. ĀNP/1-11-1/25/1161). Iedzīvotāju padomes veiktajā aptaujā, kas norisinājās 11.02.2025.-17.02.2025. piedalījās 53 respondenti no dažādām vecuma grupām un 94% no viņiem uzskata, ka Carnikavā jāīsteno “Blusu” kroga atjaunošanas projekta 1. kārta.

Blusu kroga ēka atrodas Carnikavas ciemā pie reģionālas nozīmes autoceļa “P1” uz zemes gabala ar kadastra Nr. 80520040989. Uz zemes gabala atrodas dzīvojamā māja ar kadastra apzīmējumu 80520040059001 (252,93 m2 platībā), kā arī saimniecības ēka ar kadastra apzīmējumu 80520040059002 (162,3 m2 platībā, nojaucamā ēka). Ēka ir unikāla un nozīmīga divu iemeslu dēļ. Pirmkārt, tā ir viena no retajām Carnikavas muižas kompleksa ēkām, kas ir saglabājusi savu vēsturisko veidolu un nepārdzīvojusi būtiskas pārmaiņas salīdzinājumā ar citām muižas ēkām. Otrkārt, tā ir vienīgā ļoti labi saglabājusies vēsturiskā kroga ēka Vidzemes piekrastē.

Ēkas pirmsākumi ir datējami ar 1726. gadu, kad, domājams, ēka tika pabeigta bez piebūves. Tā kā tolaik ceļošana bija grūts process trūkstošās un primitīvās ceļu infrastruktūras dēļ, krogi bijuši svarīgi pieturpunkti un naktsmītnēm ceļotājiem atpūtai un mijiedarbībai ar vietējiem iedzīvotājiem. Krogā arī veikti darījumi, piemēram, slēgti līgumi un izmaksāta nauda par darbu, kas ir sava veida darījumu tūrisma izpausme. Papildus tā bijusi vieta, kur tirgotas zivis un Carnikavas nēģi. Blusu krogs, tāpat kā Carnikavas muiža, atradās uz senā Rīgas – Pērnavas pasta ceļa vai tā tuvumā, līdz ar to ēka ir pildījusi arī pasta funkcijas, kā arī atpūtas vieta pasta zirgiem un pastniekiem. Visu šo sabiedrības grupu mijiedarbības rezultātā Blusu krogs ir spēlējis nozīmīgu lomu Vidzemes piekrastes nemateriālā kultūras mantojuma, proti, tradīciju, veidošanā.

Lai mudinātu aizdomāties par “Blusu” kroga ēkas kultūrvēsturisko nozīmi un nodrošinātu nemateriālā un materiālā kultūras mantojuma saglabāšanu un turpināšanu, projekta ietvaros plānots īstenot “Blusu” kroga atjaunošanas 1. kārtu – pārbūvēt saimniecības ēku un paredzēt tajā universālu telpu plānojumu ar iespēju telpas lietot daudzfunkcionāli zvejas un cita kultūrvēsturiskā mantojuma saglabāšanai.

Projekta īstenošanas termiņš ir 2 gads pēc LAD lēmuma pieņemšanas.

Projekta kopējās plānotās attiecināmās izmaksas ir 333 333,00 *euro* (tajā skaitā 300 000 *euro* EJZAF un 33 333,00 *euro* pašvaldības līdzfinansējums), neattiecināmās izmaksas 250 794,92 *euro* (pašvaldības finansējums). Projekta apstiprināšanas gadījumā projekta īstenošanai plānots sākotnēji saņemt avansa maksājumu 20% apmērā no EJZAF finansējuma, kas būtu 60 000,00 *euro* un pašvaldības nepieciešamais finansējums būtu 524 127,92 *euro* apmērā, kas iekļaujams Attīstības un projektu nodaļas 2025., 2026. un 2027. gada budžeta tāmē.

Projekts atbilst Ādažu novada Attīstības programmas (2021-2027.) vidējā termiņa prioritātēm:

1. “VTP4: Aizsargāta un sakopta dabas vide brīvā laika pavadīšanas iespējām dabā” rīcības virziena “RV4.3: Ādažu novada kā tūrisma vides tēla popularizēšana” uzdevumiem “U4.3.1: Stiprināt Ādažu novada tēlu un atpazīstamību”, “U4.3.2: Attīstīt tūrismu Ādažu novadā” un “U4.3.3: Izstrādāt un popularizēt jaunus tūrisma produktus”;
2. “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana” uzdevumam “U5.1.1: Sekmēt novada publiskās ārtelpas attīstība” un uzdevumam “U5.1.2: Izbūvēt jaunas ēkas pašvaldības teritorijā” (pasākumam “C5.1.3.5. Kultūras un amatniecības centra (“amatu mājas”) izveide”);
3. “VTP6: Klimatneitrāla enerģijas izmantošana un ģenerācija” rīcības virziena “RV6.1: Energoefektivitāte” uzdevumam “U6.1.1: Paaugstināt ēku energoefektivitāti”;
4. “VTP11: Ādažu novada kultūrvides attīstība” rīcības virziena “RV11.3: Kultūrvēsturisku objektu pētniecība, attīstība un integrēšana tūrisma objektos” uzdevumiem “U11.3.1: Izpētīt, digitalizēt vēsturiskos materiālus par kultūrvēsturiskiem objektiem”, “U11.3.3: Prezentēt iegūtos rezultātu, veidojot ekspozīcijas un tematiskās izstādes muzejiskajās iestādēs, vadot ekskursijas un organizējot pasākumus, kā arī veidojot dažāda rakstura publikācijas” un “U11.3.6: Atbalstīt kultūrvēsturisku vērtību saglabāšanu, veidot mūsdienīgu tūrisma piedāvājumu, balstoties uz senām tradīcijām”;
5. “VTP16: Efektīva pašvaldības iestāžu un uzņēmumu darba organizācija” rīcības virziena “RV16.1: Pašvaldības darbības uzlabošana” uzdevumam “U16.1.1: Uzlabot pašvaldības iestāžu, struktūrvienību un uzņēmumu pakalpojumu kvalitāti”.

Pamatojoties uz Pašvaldību likuma 4. panta pirmās daļas 2. un 5. punktu, kā arī ņemot vērā Projektu uzraudzības komisijas 20.01.2025. un 17.02.2025. atzinumu, Finanšu komitejas 19.02.2025. atzinumu, Ādažu novada dome

**NOLEMJ:**

1. Atbalstīt projekta “Blusu kroga atjaunošanas projekta 1. kārta” pieteikuma iesniegšanu biedrības “Jūras zeme” rīcībā EJZAF M4.1. “Zvejas vai jūras kultūras mantojuma saglabāšanas un izmantošanas iniciatīvas” ar kopējo plānoto finansējumu 584 127,92 e*uro* (pieci simti astoņdesmit četri tūkstoši viens simts divdesmit septiņi e*uro* un 92 centi), tajā skaitā Eiropas Jūrlietu, zvejniecības un akvakultūras fonda finansējums 300 000,00 *euro* (trīs simti tūkstoši *euro* un 00 centi) un pašvaldības līdzfinansējums 284 127,92 e*uro* (divi simti astoņdesmit septiņi tūkstoši viens simts divdesmit septiņi *euro* 92 centi).
2. Uzdot Centrālās pārvaldes Attīstības un projektu nodaļai sagatavot un līdz 2025. gada 4. aprīlim iesniegt Lauku atbalsta dienesta Elektroniskās pieteikšanās sistēmā projekta “Blusu kroga atjaunošanas projekta 1. kārta” pieteikumu.
3. Projekta apstiprināšanas gadījumā projekta īstenošanai nepieciešamo pašvaldības finansējumu 83 000,00 *euro* paredzēt Attīstības un projektu nodaļas 2025. gada budžeta tāmē, 201 127,92 *euro* – 2026.gada budžeta tāmē. Projekta priekšfinansēšanai nepieciešamos līdzekļus paredzēt 2026. gada budžeta tāmē 161 379,52 *euro* apmērā un 138 620,48 *euro* – 2027. gada budžeta tāmē.
4. Papildināt Ādažu novada Attīstības programmas (2021.-2027.) Rīcības plāna uzdevuma “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)” pasākuma “C5.1.3.5. Kultūras un amatniecības centra (“amatu mājas”) izveide” iznākuma rādītāju, izsakot to šādā redakcijā: Atjaunotas telpas Blusu krogā. Carnikavas Blusu kroga ēkā izveidota “Amatu māja” – mūsdienīga kultūras un amatniecības tradīciju vieta. Kultūrvieta, kurā norisinās pašdarbnieku tikšanās, meistarklases, paraugdemonstrējumi, tiek rādīta telpa kopienas pasākumiem, izstādēm un Novada amatniecības prasmju prezentēšanai. Īstenots EJZAF projekts “Blusu kroga atjaunošanas projekta 1. kārta”.
5. Projekta apstiprināšanas gadījumā uzdot APN organizēt projekta īstenošanu.
6. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

*@ - APN, IJN, FIN, IDRV*

Pērkone, 27336847